Хабзэм тету къызэрагъэпэщ
Уней лъапсэ зыухуэнухэм щIы Iыхьэхэр пщIэншэу зэрыхухах щIыкIэм щIэупщIэу, Къэбэрдей-Балъкъэрым и Iэтащхьэм, властым и IэнатIэ зэмылIэужьыгъуэхэм, Налшык къалэ администрацэм куэдым зыхуагъазэ.
АбыкIэ щыIэ хабзэм цIыхухэр хагъэгъуэзэн, лъабжьэншэу зэIэпах хъыбар нэпцIхэм цIыхухэр щахъумэн мурадкIэ, Налшык къалэ округым и щIыпIэ администрацэм псэупIэмкIэ, щIы зэхущытыкIэхэмкIэ, архитектурэмрэ ухуэныгъэмкIэ и къудамэхэм я унафэщIхэу Тауканец Ольгэ, Балъкъэр Заур, ДыщэкI Анзор сымэ журналистхэм яIущIащ. Тауканец Ольгэ и пэублэ псалъэм къызэрыхигъэщамкIэ, 2003 гъэ лъандэрэ республикэм и щыхьэрым щIы Iыхьэхэр щатакъым. Иджы мы илъэсым а Iуэхур яублэжри, «Налшык» совхозым бгъэдэлъа щIым щыщу гектар 700 къыпачащ, Вольнэ Аул щаухуэну «Нарт» хьэблэщIэм и проектыр ягъэхьэзыращ. А лэжьыгъэр зэрызэкIэлъахьыну щIыкIэм и схемэр яубзыхуащ, накъыгъэ мазэм ирихьэлIэу гъунапкъэхэр ягъэбелджылыри, кадастр учётым ягъэуващ икIи льготэ зиIэ унагъуэхэм ящыщу 72-м щIы Iыхьэхэр пщIэншэу хуагуэшащ.
— Апхуэдэ цIыхуу 1138-рэ чэзум щытщ. Уней лъапсэ щаухуэн папщIэ, щIы Iыхьэхэр пщIэншэу зыхупачыр льготэ лIэужьыгъуитхум щыщхэрщ. Апхуэдэщ, япIыну къащтахэри яхэту, сабиищ е нэхъыбэ зиIэ унагъуэшхуэхэр, зи ныбжьыр илъэс 35-м фIэмыкIа зэщхьэгъусэ унэгъащIэхэр, сабий ныкъуэдыкъуэхэм кIэлъыплъхэр, узыфэ гъэтIылъа зыпкърытхэр, къэрал е муниципальнэ IуэхущIапIэхэм я IэщIагъэлIхэр. Абыхэм я псэупIэр егъэфIэкIуэн зэрыхуеймкIэ зыхуэфащэ тхылъхэр яIэн хуейщ, — къигъэлъэгъуащ Тауканец Ольгэ.
Нобэ ирихьэлIэу Налшык къалэ администрацэм унагъуэшхуэу 939-рэ, унэгъащIэу 120-рэ, сабий ныкъуэдыкъуэ зыпIу 44-рэ, узыфэ хьэлъэ зыпкърыту 13, IэщIагъэлIу 22-рэ щатхащ. Мэкъуауэгъуэм и 1-м ягуэша щIы Iыхьэхэм ящыщу 59-р унагъуэшхуэхэм хупачащ. Мы илъэсым къриубыдэу иджыри щIы Iыхьэу 100-м щIигъу ятыну я мурадщ.
Балъкъэр Заур зэрыжиIамкIэ, «Нарт» хьэблэщIэр щIы Iыхьэу 1200-м нэблагъэ мэхъу. И зэхуэдитIыр социальнэ IэнатIэхэмрэ IуэхутхьэбзэщIапIэхэмрэ хухахынущ, нэхъ щIапIэ къуейщIей зыбжанэ аукционхэм щащэнущ. КъищынэмыщIауэ, Вольнэ Аул Щоджэным и цIэр зезыхьэ и уэрамым и сэмэгурабгъу лъэныкъуэм «Мыщхъыдж» хьэблэщIэр щагъэтIысынущ. Къыхаха щIыпIэр дахэщ, щIы щхьэфэр захуэщ. Республикэмрэ къалэмрэ я унафэщIхэм я пщэрылъым тету, гектари 100-м нэблагъэ щIапIэр зэраубзыхунум, и гъунапкъэр зэрагъэбелджылынум и планыр ягъэхьэзыращ, щIы Iыхьэхэр кадастр учётым ягъэуващ. Ахэр сотых пщIырыпщIурэ 520-рэ мэхъу.
— Мы щIы Iыхьэхэр аукционым щытщэнущи, Урысей Федерацэм щыщ дэтхэнэри абы хэтыну хуитщ. КъыхэкIыну ахъшэмкIэ «Нарт» хьэблэм и инженер инфраструктурэр духуэну ди мурадщ. ИкъукIэ лэжьыгъэшхуэ къытпэщытщ. Хьэблэм и планыр дубзыхун, гъуэгухэр зэхуэдгъэкIуэн щхьэкIэ, жыгыжь куэд къитчыжын, щIы щхьэфэр зэтес тщIын хуейщ. Апхуэдиз щIы Iыхьэ Хьэсэней посёлкэми унэ лъапсэхэм щахупытчынурэ, аукционым щытщэнущ, — къыхигъэщащ архитектурэмрэ къалэ ухуэныгъэмкIэ департаментым и унафэщI ДыщэкI Анзор.
Белэ Речкэ къуажэми щIапIэ 79-рэ щагъэбелджылащ. Ахэр бэджэнду аукционым къыщызыхьэхуа псэупIэ кооперативым щэхуакIуэхэм я спискэр егъэхьэзыр, щIы Iыхьэхэр зэрагуэшыну щIыкIэр еубзыху.
— ЩIапIэхэр зэрыхухах щIыкIэм Налшык къалэ администрацэм зыубгъуауэ дыщытепсэлъыхьащ, абы пыщIа Iуэхугъуэ псори куууэ щы-зэпкърытхащ, псалъэмакъ лей, зэIумыбзыныгъэ къыхэмыкIыжын щхьэкIэ, щыIэ хабзэхэмрэ пщалъэхэмрэ къидгъэтIэсащ. ЩIы Iыхьэр пщIэншэу зылъысыпхъэр щатхыр ди IуэхущIапIэм и закъуэщ. Щхьэхуещэхэм яхуэсакъыну, апхуэдэ IуэхутхьэбзэкIэ къэзыгъэгугъэ гъэпцIакIуэхэм гу лъатэмэ, икIэщIыпIэкIэ хъыбар къыдагъэщIэну цIыхухэм долъэIу, — къыхагъэщащ къалэ администрацэм и лIыкIуэхэм зэIущIэм и кIэухым.
ХЬЭЖЫКЪАРЭ Алик.
